Eins og menn vita þá er stefnan sett á að finna Limbra og hér kemur smá dagbókarbrot af því sem á daga mína hefur drifið síðan í síðasta félagsriti... fyrir áhugasama...
Ég er frekar mikið flughræddur og fer helst ekki upp í flugvél ótilneyddur (fyrir utan eitt skipti þegar ég fór á svaðalegt fyllerí á Hvolfsvelli og vaknaði svo skelþunnur og vitlaus út í Hong Kong, en það er nú önnur saga)... því var ákveðið að besta leiðin til að komast til Gammel dansks væri með skipi (enda alvanur sjóari og gæti jafnvel leyst af á stíminu)... ég hafði að sjálfssögðu samband við hin ýmsu skipafélög og var mér tjáð að þeir væru flestir hættir farþegasiglingum og besta leiðin með skipi væri að taka ferju frá Seyðisfirði...
Það var á fimmtudaginn sem ég ákvað þessa ferð og því keyrði ég af stað áleiðis vestur á land.. tók sinn tíma (þurfti að koma við á nokkrum pöbbum á leiðinni). Nú sit ég á pöbb á Ísafirði þar sem ég komst í Internet-samband og búið er að tjá mér það að Seyðisfjörður er ekki næsti fjörður fyrir sunnan Skutulsfjörð eins og ég var með í kollinum (skil þetta ekki, eins og ég hef oft komið á Seyðisfjörð að ég skyldi klikka á þessu, ég hef líklega verið eitthvað á hvolfi þegar ég var að þvælast þar í denn)...
Hér er ekki hægt að fá sér Ákavíti, hér lifa menn á Íslensku Brennivíni (sem er nú ágætis drykkur verð ég að viðurkenna og hef ég oft þegið þann forna vin þegar allt annað bregst)... en ég á líka slatta af ÚltraKóbalts-Ákavíti í skottinu á bjöllunni gömlu þannig að það er nú í lagi (verð þó að passa mig að klára það ekki áður en ég kemst til Gammel-dansk)...
Hringdi áðan í ferðaþjónustufulltrúa á Seyðisfirði og hann tjáði mér að ferjan færi á miðvikudögum svona yfir vetrartíman, því er ljóst að ég hef ekki misst af ferjunni enn [bankar í barborðið þrisvar sinnum með Brennivíns-staupinu, tekur saltstauk og fleygir út um gluggann, stekkur upp á borð og gólar lukkusönginn hárri röddu]*...
Ég hef því nokkra daga enn til að ná þessari ferju áður en hún leggur af stað... nú hef ég kannað málið og veit nákvæmlega hvar Seyðisfjörður er og er ég að vonast eftir að komast austur á land í tíma til að taka hús á kunningjum og vinum fyrir austan... kannske maður geti platað einhvern á smá fyllerí áður en maður leggur af stað í svaðilförina til Baunaveldis...
Nú þarf ég samt endilega að skála við nokkra kappa hérna á pöbbnum, en einnig hef ég heyrt að hvergi sé betri kæst skata en einmitt hér fyrir vestan og hef ég í hyggju að bragða hnoðmör og fleira góðgæti áður en ég legg af stað austur á land...
Mun halda áfram að láta vita af mínum ferðum ef áhugi er fyrir hendi og ástæða þykir til... þetta verður þó vonandi tíðindalítið ferðalag, en það er þó sjaldnast svo þegar maður er með fullt skott á ÚltraKóbalts-Ákavíti...
* Lukkusöngurinn er sunginn með sínu lagi:
Drykkur í kaldri krukku
kasta ég salt til lukku
rammfalskur grenja
raddböndin þenja
rónarnir á mig stukku
(121 af 201)
Maður lif-andi, þetta er spenn-andi. Skál Skabbi minn. Góða ferð.
Ég óska þér góðrar ferðar, Skabbi. Það er þarft verk að komast að því hvar hann Limbri er niðurkominn.
Baldur fer frá Brjánslæk og þaðan til Danmerkur via Azoreyjar.
Vjer óskum yður góðs gengis í leitinni að Limbra og fylgjumst spenntir með. Skál ! [Sýpur á fagurbláum drykk]
Ég hef heyrt að andi Limbra sé fastur í annari veröld. Svo kann að vera Skabbi að þetta muni reynast hið erfiðasta verkefni en mundu það að besta leiðin til að forðast að vera "online" er að eiga ekki módemið!
Hér er svo eitthvað um þann fjanda sem þú þarft að glíma við. http://www.worldofwarcraft.com/
Eins og sagt er með þennan leik. Buy it and kiss your life goodbye!
Getur verið að Limbri sé í Limbúrgarhéraði Niðurlanda?
Eða eigi eitthvað skylt við Rush Limbaugh ?